Helsingin Sanomat, heinäkuu 2003

TAPASIMME Tuuli Kousan

Kuningattaren teekutsuilla sodanvastainen pinssi rinnassa

Vai että melankolia leviäisi! Näin oli arvostetun London School of Economics and Political Sciencesin rehtori, yhteiskuntakriitikkona arvostettu Anthony Giddens leikkisästi epäillyt Tuuli Kousalle, 24, kun suomalaistyttö oli valittu koulun oppilaskunnan puheenjohtajaksi.

Vallakkaaseen tehtävään valittua Kousaa ei raskasmielisyys rumenna. Tämän ovat saaneet Giddensin lisäksi havaita myös Englannin kuninkaalliset, maan opetusministeri sekä YK:n nykyiset ja menneet puheejohtajat, joita Kousa edustustehtävissään on tavannut. 

Kuningatar Elisabethin helmikuisille teekutsuille Kousa käveli Irakin sotaa vastustava pinssi rinnassaan. ”Prinsessa Annen silmät olivat pudota päästä, kun hän näki pinssin.”

Muuten Kousa sulautui kutsuille hyvin. Jopa erittäin hyvin, sillä hän oli päätynyt samaan asuvalintaan kuningattaren kanssa. Molemmilla oli vohvelikankaasta leikattu kotelomekko ja pieni jakku sen päällä. ”Minulla oli ruskea ja kuningattarella vaalean lila!”

Kuningatar itse ei pinssiä huomannut. 

Irakin sotaa vastustanut Giddens olisi halunnut herkutella tilanteella ja ottaa Kousasta ja kuningattaresta valokuvan. ”Mutta se jäi tekemättä”, Kousa hymähtää.

Lontooseen Kousa lähti ylioppilaskirjoitusten jälkeen pyrkiäkseen paikallisiin teatterikouluihin. Pyrkiminen jäi kuitenkin sikseen, kun tieto opiskelupaikasta London School of Economicsin oikeustieteelliseen saapui.

Erityisesti ihmisoikeuskysymyksistä ja kansainvälisestä laista kiinnostunut Kousa on ollut tyytyväinen koulun kovaan, mutta monipuoliseen opetukseen. Vierailevana luennoitsijana on ollut muun muassa No Logo –kirjan kirjoittaja Naomi Klein.

Kousa pudottelee maineikkaita nimiä toisensa jälkeen. Lontoon yksityisklubit, huolettomasti hankitut valtaisat luottokorttilaskut ja 25:llä palvelijalla varustetut kodit ovat monelle kolun kasvatille arkipäivää.

”Hetken aikaa se jaksoi viehättää. Pikkuhiljaa tajusin kuitenkin, ettei se ollut minun elämääni”, Kousa kertoo.

Hän on viihtynyt paremmin vihreiden asioiden parissa. Hän muun muassa kehitti koulun kierrätyssysteemiä. Hän myös käänsi ja kopioi ekologisen elämäntavan ohjeita suomesta englanniksi. 

Tyytyväisyyden tunteen toi myös tapaaminen Englannin opetusministerin kanssa. Kousa pääsi kertomaan tälle, miten lukukausimaksujen suurentaminen jopa 3 000 puntaan (n. 4 220 euroa) vaikuttaisi EU:n ulkopuolisiin opiskelijoihin.

Puheenjohtajan pesti loppuu heinäkuun lopussa. Suurten vaihtojuhlien jälkeen Kousa palaa Suomeen Helsingin yliopistoon suorittamaan vuoden kestävää kansainvälisen oikeiden maisteriohjelmaa. 

Kousa ei osaa vielä sanoa, jatkuuko sama poliittinen aktiivisuus Suomessakin. Hän on kuitenkin kiukkuinen siitä, ettei maisteriohjelman suorittajia hyväksytä Helsingin yliopiston oppilaskunnan jäseneksi. Topakkuus voisi enteillä sitä, että hänen äänensä saattaa kuulua kipakkana Suomessakin.    

Inkeri Koskela